Urheiluvuosi 2025

**Urheiluvuosi 2025** käsittelee vuoden 2025 merkittäviä uutisia ja tapahtumia urheilussa.

## Alppihiihto

* Maailmanmestaruuskilpailut 4.–16.2. Saalbachissa, Itävallassa. Kisaohjelmaan kuului yksitoista kilpailua. Mitalitilaston ykkönen oli Sveitsi, joka sai viisi kultamitalia, viisi hopeaa ja kolme pronssia. Kahteen kultamitaliin ylsivät Itävalta, Italia ja Yhdysvallat, ja kaikkiaan mitaleille pääsi yhdeksän maata.

## Autourheilu

* Rallin maailmanmestaruuskausi alkoi tammikuussa Monte Carlon rallilla ja päättyi 26.–29.11. ajettuun Saudi-Arabian ralliin. Osakilpailuja oli neljätoista. Ranskalainen Toyota-kuljettaja Sébastien Ogier voitti uransa yhdeksännen maailmanmestaruuden neljän pisteen erolla walesilaiseen tallitoveriinsa Elfyn Evansiin. Kolmanneksi ajoi myöskin Toyotalla suomalainen Kalle Rovanperä. Mestaruus oli Ogierin yhdeksäs, ja hän sivusi mestaruuksien määrässä maanmiehensä Sébastien Loebin ennätystä. Tallimestaruuden voitti Toyota.

## Biljardi

* Snookerin maailmanmestaruusturnaus 19.4.–5.5. Sheffieldissä, Englannissa. Kiinalainen Zhao Xintong voitti maailmanmestaruuden ensimmäisenä aasialaisena. Hän voitti loppuottelussa walesilaisen Mark Williamsin 18–12.

## Darts

* PDC-liiton maailmanmestaruuskilpailut 15.12.2024–3.1.2025 Lontoossa, Isossa-Britanniassa. Luke Littler voitti loppuottelussa Michael van Gerwenin 7–3, ja hänestä tuli 17-vuotiaana lajin kaikkien aikojen nuorin maailmanmestari.

## Golf

* Masters-turnaus 10.–13.4. Augustassa. Pohjoisirlantilainen Rory McIlroy voitti uusintareiällä englantilaisen Justin Rosen. McIlroysta tuli kuudes kaikki Major-turnaukset voittanut pelaaja.
* PGA Championship 15.–18.5. Charlottessa, Pohjois-Carolinassa. Yhdysvaltalainen Scottie Scheffler voitti viiden lyönnin erolla kolmeen seuraavaan pelaajaan. Ennen toisen kierroksen alkua hän joutui pidätetyksi parin tunnin ajaksi jätettyään noudattamatta liikennettä onnettomuuspaikalla ohjanneen poliisin pysähtymiskehotusta.
* Yhdysvaltain avoin turnaus 12.–15.6. Oakmontissa, Pennsylvaniassa. Yhdysvaltalainen J. J. Spaun voitti kahden lyönnin erolla skotlantilaiseen Robert MacIntyreen.
* Britannian avoin turnaus 17.–20.7. Portrushissa, Pohjois-Irlannissa. Scottie Scheffler voitti neljän lyönnin erolla maanmieheensä Harris Englishiin.
* Ryder Cup 26.–28.9. Farmingdalessa, New Yorkissa, Yhdysvalloissa. Eurooppa voitti Yhdysvaltain joukkueen pistein 15–13 johdettuaan ennen viimeisen päivän pelejä seitsemällä pisteellä.

## Jalkapallo

* Naisten Euroopan-mestaruuskilpailut 2.–27.7. Sveitsissä. Englanti otti toisen peräkkäisen Euroopan-mestaruutensa voittamalla Baselissa pelatussa loppuottelussa Espanjan. Loppuottelu oli jatkoajan jälkeen tasatilanteessa 1–1, mutta Englanti voitti rangaistuspotkukilpailun maalein 3–1. Englannin päävalmentaja Sarina Wiegmanille Euroopan-mestaruus oli kolmas peräkkäinen. Välierissä putosivat Italia ja Saksa. Espanjan Esther González oli neljällä maalillaan turnauksen paras maalintekijä. Espanjan Aitana Bonmatí valittiin turnauksen parhaaksi pelaajaksi ja Englannin Michelle Agyemang parhaaksi nuoreksi pelaajaksi.

## Koripallo

* Miesten Euroopan-mestaruuskilpailut 27.8.–14.9. Latviassa, Kyproksella, Puolassa ja Suomessa. Riiassa pelatussa loppuottelussa Saksa voitti Turkin 88–83, ja pronssia sai Kreikka. Kisojen arvokkaimmaksi pelaajaksi valittiin Saksan Dennis Schröder.

## Lentopallo

* Naisten maailmanmestaruuskilpailut 22.8.–7.9. Thaimaassa. Bangkokissa pelatussa loppuottelussa hallitseva olympiavoittaja Italia voitti Turkin eräluvuin 3–2. Pronssiottelussa Brasilia voitti Japanin erin 3–2. Kisojen arvokkaimmaksi pelaajaksi valittiin Italian passari Alessia Orro.
* Miesten maailmanmestaruuskilpailut 12.–28.9. Pasayssa ja Quezon Cityssä, Filippiineillä. Pasayssa pelatussa loppuottelussa hallitseva mestari Italia voitti Bulgarian eräluvuin 3–1. Mestaruus oli Italian viides. Pronssiottelussa Puola voitti Tšekin erin 3–1. Kisojen arvokkaimmaksi pelaajaksi valittiin Italian Alessandro Michieletto.

## Pohjoismaiset hiihtolajit

* Hiihdon maailmanmestaruuskilpailut 26.2.–9.3. Trondheimissa, Norjassa. Norja voitti 14 kultamitalia ja sai kaikkiaan 33 mitalia, kun parahiihtolajit lasketaan mukaan. Norjalainen maastohiihtäjä Johannes Høsflot Klæbo voitti kuusi kultamitalia. Mäkihypyssä kaksi norjalaishyppääjää hylättiin suurmäen kilpailussa hyppypukumanipulaation vuoksi.
* Tour de Ski 28.12.2024–5.1.2025 Toblachissa ja Val di Fiemmessä, Italiassa. Norjalaiset Johannes Høsflot Klæbo ja Therese Johaug saavuttivat kumpikin neljännen kokonaiskilpailuvoittonsa.
* Keski-Euroopan mäkiviikko 28.12.2024–6.1.2025 Saksassa ja Itävallassa. Kokonaiskilpailun kärkikolmikon muodostivat itävaltalaiset Daniel Tschofenig, Jan Hörl ja Stefan Kraft. Tschofenig ja Kraft voittivat kumpikin kaksi osakilpailua.

## Taitoluistelu

* Maailmanmestaruuskilpailut 26.–30.3. Bostonissa, Yhdysvalloissa. Maailmanmestaruuden voittivat miesten yksiluistelussa yhdysvaltalainen Ilia Malinin, naisten yksinluistelussa yhdysvaltalainen Alysa Liu, pariluistelussa japanilaispari Riku Miura / Ryuichi Kihara sekä jäätanssissa yhdysvaltalaiset Madison Chock ja Evan Bates.

## Tennis

* Australian avoin turnaus 12.–26.1. Melbournessa, Australiassa. Naisten kaksinpelin loppuottelussa yhdysvaltalainen Madison Keys voitti valkovenäläisen Aryna Sabalenkan 2–1. Miesten kaksinpelin loppuottelussa italialainen Jannik Sinner voitti saksalaisen Alexander Zverevin 3–0.
* Ranskan avoin turnaus 25.5.–8.6. Pariisissa, Ranskassa. Naisten kaksinpelin loppuottelussa yhdysvaltalainen Coco Gauff voitti Aryna Sabalenkan 2–1. Miesten kaksinpelin loppuottelussa espanjalainen Carlos Alcaraz voitti Jannik Sinnerin 3–2. Loppuottelu kesti ennätyksellisesti viisi tuntia ja 29 minuuttia.
* Wimbledonin turnaus 30.6.–13.7. Lontoossa, Englannissa. Naisten kaksinpelin loppuottelussa puolalainen Iga Świątek voitti yhdysvaltalaisen Amanda Anisimovan eräluvuin 6–0, 6–0. Jannik Sinneristä tuli ensimmäinen Wimbledonin mestaruuden voittanut italialainen, kun hän voitti miesten kaksinpelin loppuottelussa Carlos Alcarazin 3–1.
* Yhdysvaltain avoin turnaus 24.8.–7.9. New Yorkissa, Yhdysvalloissa. Naisten kaksinpelin loppuottelussa Aryna Sabalenka voitti Amanda Anisimovan 2–0. Miesten kaksinpelin loppuottelussa Carlos Alcaraz voitti Jannik Sinnerin 3–1 ja nousi Sinnerin ohi maailmanlistan ykköseksi.

## Uinti

* Maailmanmestaruuskilpailut 11.7.–3.8. Singaporessa. Kilpailuohjelmassa olivat ratauinti, avovesiuinti, taitouinti, uimahypyt, korkeat uimahypyt ja vesipallo. Menestyneimmät maat olivat 15 kultamitalia voittanut ja varsinkin uimahypyissä ja taitouinnissa menestynyt Kiina, 13 kultamitalia voittanut Australia ja Yhdysvallat, jonka kymmenestä kultamitalista yhdeksän voitettiin ratauinnista.

## Yleisurheilu

* Sisäratojen maailmanmestaruuskilpailut 21.–23.3. Nanjingissa, Kiinassa. Mitalitilaston ykkönen oli kuusi kultaa ja kaikkiaan 16 mitalia saanut Yhdysvallat.
* Ulkoratojen maailmanmestaruuskilpailut 13.–21.9. Tokiossa, Japanissa. Mitalitilaston ykkönen oli 16 kultaa ja kaikkiaan 26 mitalia saanut Yhdysvallat. Ruotsalainen Armand Duplantis teki seiväshypyssä maailmanennätyksen 630&nbsp;cm.
* Sisäratojen Euroopan-mestaruuskilpailut 4.–7.3. Apeldoornissa, Alankomaissa.

## Katso myös

* Suomen urheilu 2025

## Lähteet